Diewe besteel slapende gesinne | George Herald
Diewe besteel slapende gesinne
Thursday, 08 October 2015, 07:46
Diewe het hierdie venster so mooi uitgehaal dat Maxwell Meas (47) en sy gesin dit nie gehoor het nie. Foto: Henrica Veldman
GEORGE NUUS - 'n Gesin van Pacaltsdorp het onlangs in die middel van die nag onder diewe deurgeloop terwyl hulle lekker snoesig geslaap het.
Volgens Maxwell Meas (47) van Swawelstraat in Andersonville het hulle reeds geslaap toe die voorval Donderdag 24 September teen voordag plaasgevind het. Meas meen hy is siek en sat van hoor van inbrake en voel dit is hoogtyd dat daar ernstig iets omtrent dit gedoen word.
Daar word vermoed dat die skuldiges geweet het dat daar nie honde by die huis is nie en dat hulle oor die muur gespring het. "Hulle het die voorruit mooi uitgehaal en daardeur toegang tot die huis verkry.
Hulle het die plat skerm televisie gevat en die motorhuisdeur oopgesluit en daardeur gegaan," het Meas gesê.
Die diewe het ook sy tablet, selfoon en beursie wat hy in sy Toyota Fortuner gelos het gebuit nadat hulle die klein venstertjie uitge-slaan het.
Meas meen, hy, sy vrou en hul kind, asook 'n tannie wat by hulle bly kon in hul slaap doodgemaak gewees het, want hulle het niks gehoor nie. "Ek ry elke oggend 06:45 werk toe, dit is toe dat ek agterkom dat daar by ons ingebreek is," het Meas gesê.
Die Pacaltsdorp-polisie het by navraag bevestig dat hulle 'n saak van huisbraak en diefstal ondersoek. Nog geen verdagtes is in verband met die voorval gearresteer nie.
Enigiemand met meer inligting word versoek om die ondersoekbeampte sers. PC Stoffels by 044 803 9132 te kontak.
* In 'n soortgelyke voorval is daar Dinsdag in die vroeë oggendure by 'n huis in Wilderness Milkwoods ingebreek. Volgens Delaney Cloete, is die glas van hul sitkamervenster mooi uitgehaal en 'n skootrekenaar, die sleutels van hul Volvo en Audi sowel as die afstandbeheer van die kompleks se hekke wat op die toonbank in die kombuis gelê het, gesteel. Die diewe het met hul wit Audi weggery.